RESOLUCIÓN do 4 de maio de 2007 pola que se anuncia e convoca audición pública para a selección de dez (10) prazas de bailaríns/bailarinas con destino no Centro Coreográfico Galego.
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 22/05/2007

O Instituto Galego das Artes Escénicas e Musicais (IGAEM) é un organismo autónomo de carácter comercial creado como servizo público de promoción cultural no eido das artes escénicas e musicais e contan dentro destes obxectivos a produción, promoción e difusión específica da danza galega, e concretamente a difusión e promoción na súa formación técnica e artística, segundo o establecido no artigo 8 da Lei 4/1989, do 21 de abril, de creación do IGAEM, modificada pola Lei 2/1991, do 14 de xaneiro. Así mesmo, está facultado para realizar cantas actividades comerciais e industriais requiran o logro dos seus obxectivos, como son as de «contribuír á formación técnica e artística daqueles que se dediquen dun xeito profesional, ou cando menos habitualmente, ás actividades escénicas e musicais», así como, en xeral, «realizar accións de fomento e difusión das artes escénicas e musicais», consonte co artigo 9, letras c) e i), da devandita lei.
En virtude do disposto, a Xerencia do IGAEM anuncia a seguinte convocatoria pública de proceso selectivo, mediante o sistema de audición, de todos os aspirantes para a cobertura de dez (10) prazas de bailaríns/bailarinas, mediante contrato laboral temporal, de natureza artística, para cubrir as necesidades da tempada 2007/2008 no período de distribución dos espectáculos coreográficos que produza o Centro Coreográfico Galego (no sucesivo CCG), unidade de produción de danza dependente do IGAEM.
Esta convocatoria ten en conta o principio de igualdade de trato entre homes e mulleres polo que atinxe ao acceso ao emprego, de acordo co artigo 14 da Constitución española, a Directiva Comunitaria do 9 de febreiro de 1976 e o previsto no Acordo do Consello de Ministros do 4 de marzo de 2005, polo que se aproba o Plan para a igualdade de xénero na Administración xeral do Estado.
Tendo en conta o Regulamento xeral de ingreso, aprobado polo Real decreto 364/1995, de 10 de marzo (BOE do 10 de abril), este organismo acorda convocar proceso selectivo para a cobertura de prazas de persoal laboral temporal, consonte coas seguintes:
Bases da convocatoria
1. Normas xerais.
1.1. Anúnciase convocatoria pública do proceso selectivo para cubrir dez (10) prazas da categoría de bailarín/bailarina mediante contrato especial de natureza artística, para cubrir as necesidades da tempada 2007/2008, no período de distribución dos espectáculos coreográficos que produza ou coproduza o CCG, unidade de produción de danza do IGAEM.
1.2. O proceso selectivo realizarase mediante o sistema de audición pública de todos os aspirantes, coas valoracións que se especifican no anexo I.
1.3. Concluído o proceso selectivo, os aspirantes que o superasen e que acreditasen cumprir os requisitos exixidos, ata como máximo o número de prazas convocadas, serán contratados na modalidade de contrato laboral temporal de natureza artística.
2. Requisitos dos candidatos.
Para seren admitidos á realización do proceso selectivo os aspirantes deberán posuír no día de finalización do prazo de presentación de solicitudes e manter ata o momento da formalización do contrato de traballo os seguintes requisitos de participación:
2.1. Nacionalidade:
a) Ser español (deberase achegar unha fotocopia compulsada do NIF para acreditar este dato).
b) Ser nacional dalgún dos demais estados membros da Unión Europea ou nacional dalgún estado en que, en virtude dos tratados internacionais celebrados pola Unión Europea e ratificados por España, sexa de aplicación a libre circulación de traballadores.
Tamén poderán participar, calquera que sexa a súa nacionalidade, o cónxuxe dos españois e dos nacionais dalgún dos demais estados membros da Unión Europea e, cando así o prevexa o correspondente tratado, os dos nacionais dalgún estado no que en virtude dos tratados internacionais celebrados pola Unión Europea e ratificados por España, sexa de aplicación a libre circulación de traballadores, sempre que non estean separados de dereito. Así mesmo, coas mesmas condicións, poderán participar os seus descendentes e os do seu cónxuxe, menores de vinte e un anos ou maiores da devandita idade que vivan ás súas expensas.
c) Así mesmo, poderán participar os que, non estando incluídos nos parágrafos anteriores, estean en España en situación de legalidade, sendo titulares dun documento que os habilite para residir e poder acceder sen limitacións ao mercado laboral. En consecuencia, poderán participar os que se atopen en situación de residencia temporal ou de residencia permanente, os que se atopen en situación de autorización para residir e traballar, así como os refuxiados.
d) Calquera outra persoa física, aínda que non posúa permiso de residencia e traballo. Estas persoas, antes de formalizar o respectivo contrato laboral, deberán obter o citado permiso.
2.2. Idade: ter cumpridos os dezaoito anos.
2.3. Capacidade legal: ter capacidade para contratar a prestación do seu traballo, de acordo co previsto no artigo 7 do Estatuto dos traballadores.
2.4. Compatibilidade funcional: non padecer enfermidade nin estar afectado por limitación física ou psíquica incompatible co desempeño das correspondentes funcións de bailarín/bailarina. Xustificarase mediante certificado médico actualizado e orixinal facendo mención expresa á actividade de bailarín/bailarina.
2.5. Habilitación: non ser separado, mediante expediente disciplinario, do servizo de ningunha das administracións públicas, nin estar inhabilitado por sentenza firme para o desempeño das funcións públicas, mediante declaración responsable.
Os aspirantes cuxa nacionalidade non sexa a española deberán acreditar, igualmente, non estar sometidos a sanción disciplinaria ou condena penal que impida, no seu estado, o acceso á función pública. Estes requisitos deberán cumprirse, como máximo, o último día do prazo de presentación de solicitudes.
3. Solicitudes.
3.1. Os que desexen participar neste proceso selectivo deberán cubrir o modelo que figura como anexo II a esta convocatoria, que estará dispoñible no Instituto Galego das Artes Escénicas e Musicais, na páxina web do IGAEM, así como nas dependencias do CCG na Coruña.
As instancias dirixiranse ao xerente do IGAEM, e serán presentadas nas dependencias do Rexistro do Instituto Galego das Artes Escénicas e Musicais, sito na rúa da Vesada, s/n, San Lázaro, c.p. 15703 de Santiago de Compostela, no prazo máximo de corenta días naturais, contados a partir do día seguinte ao da publicación desta resolución no Diario Oficial de Galicia. Poderán, así mesmo, remitirse na forma determinada no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
A non-presentación da solicitude no tempo e forma debidos suporá a exclusión do aspirante.
3.2. Á solicitude xuntarán:
a) Os incluídos no primeiro punto do punto 2.1.b) que residan en España, a fotocopia compulsada do correspondente documento de identidade ou pasaporte e unha fotocopia compulsada da tarxeta de residente comunitario ou de traballador comunitario fronteirizo en vigor.
Os aspirantes incluídos no punto 2.1.b) que non residan en España, ben por residir no estranxeiro ou por estar en España en réxime de estancia, deberán presentar unha fotocopia compulsada do documento de identidade ou pasaporte.
Os aspirantes incluídos no segundo parágrafo do apartado 2.1.b), ademais da fotocopia compulsada do pasaporte, fotocopia compulsada do visado e, de ser o caso, o xustificante de ter solicitada a correspondente tarxeta. De non se solicitar estes documentos deberán presentar os documentos expedidos polas autoridades competentes que acrediten o vínculo de parentesco e unha declaración xurada ou promesa do español ou do nacional da Unión Europea ou do Estado en que se aplique a libre circulación de traballadores co que existe este vínculo, de que non está separado de dereito do seu cónxuxe e, de ser o caso, do feito de que o aspirante vive ás súas expensas ou está ao seu cargo.
Os incluídos no punto 2.1.c), ademais da fotocopia compulsada do pasaporte en vigor, fotocopia compulsada do correspondente permiso de residencia, ou de traballo e de residencia.
Os incluídos no punto 2.1.d) deberán presentar fotocopia compulsada do pasaporte en vigor.
b) Currículo profesional, e dúas fotografías tamaño carné.
3.3. A non-presentación da citada documentación suporá que o interesado sexa requirido para que no prazo de dez (10) días hábiles, contados desde a data de recepción do requirimento, emende o defecto advertido que motivase a exclusión ou omisión, emende a falta detectada ou presente os documentos preceptivos; indicarase que, de non o facer, se terá por desistido e se excluirá o candidato do proceso selectivo.
3.4. Os erros de feito, materiais ou aritméticos, que puidesen advertirse na solicitude poderán emendarse en calquera momento de oficio ou por petición do interesado.
4. Lista de admitidos e excluídos.
4.1. Transcorrido o prazo de presentación de solicitudes, así como o dos preceptivos requirimentos que se realizasen en cada caso, o IGAEM ditará resolución declarando aprobadas as listas de aspirantes admitidos e excluídos, facendo mención, de ser o caso, á causa da súa exclusión. Nesta, que se publicará polo menos na páxina web do IGAEM e nos taboleiros de anuncios da sede central do IGAEM e na delegación co CCG na Coruña, sita na avda. de Glasgow, s/n, edificio O Birloque, determinarase o lugar da realización das probas da audición. A data e a hora son as consignadas no anexo I desta resolución.
4.2. No caso de que se producisen addendas, emendas ou outro tipo de modificacións, estas exporanse nos mesmos lugares que as relacións iniciais.
5. Órgano de selección: tribunal cualificador.
5.1. A composición do tribunal cualificador deste proceso selectivo, que elevará a proposta á Xerencia do IGAEM, será a seguinte:
Presidente:
-O xerente do IGAEM ou persoa en quen delegue.
Membros vogais:
-Tres membros designados polo Consello Reitor do IGAEM.
Secretario/a (con voz, pero sen voto):
-Un/unha técnico/a do cadro de persoal do IGAEM.
O/a secretario/a levantará acta de cada audición, de prolongarse no tempo en máis dun día.
5.2. O procedemento de actuación do tribunal axustarase en todo momento ao disposto na Lei 30/1992, do 26 de novembro, de réxime xurídico das administracións públicas e do procedemento administrativo común e demais disposicións vixentes.
Así mesmo, o tribunal, de acordo co artigo 14 da Constitución española, velará polo estrito cumprimento do principio de igualdade de oportunidades entre ambos os dous sexos.
5.3. O tribunal estará validamente constituído coa presenza de, polo menos, a metade máis un dos seus membros, sempre e cando estean presentes o presidente e o/a secretario/a.
5.4. Os aspirantes poderán recusar os membros do tribunal cando concorran as circunstancias previstas no artigo 28 da Lei 30/1992 anteriormente citada.
5.5. Para os efectos de comunicacións e demais incidencias, o tribunal terá a súa sede no Instituto Galego das Artes Escénicas e Musicais; rúa da Vesada, s/n, San Lázaro, c.p. 15703 de Santiago de Compostela (A Coruña). Teléfonos: 981 57 71 28/26, ext. 101.
6. Desenvolvemento do proceso selectivo: probas da audición.
6.1. Á convocatoria presentaranse os candidatos, previamente inscritos e admitidos, mediante identificación persoal e coa indumentaria que sexa máis apropiada para a realización da proba.
6.2. Os aspirantes serán convocados ao exercicio en chamamento único, que se realizará no día, a hora e o lugar prefixados na lista de aspirantes admitidos e excluídos a que se refire a base 4.1. desta convocatoria, e serán excluídos da audición os que non comparezan. No suposto de demorarse en máis dun día o desenvolvemento das probas, estas prolongaranse os días precisos para dar cumprimento ao número de participantes do proceso; non se poderán prolongar máis de seis días.
6.3. Concluído o exercicio da audición, o tribunal fará pública, no lugar ou lugares da súa realización e na sede do tribunal, a relación de aspirantes que acadaron o mínimo establecido para superala, coa indicación de apto ou non apto. Así mesmo, e ao criterio do tribunal cualificador, disponse a posibilidade de establecer listas finais por xénero. Cada día serán seleccionados os bailaríns que continúan a audición.
6.4. Se o tribunal tivese coñecemento de que algún dos aspirantes non cumpre calquera dos requisitos exixidos na convocatoria, logo de audiencia ao interesado deberá propoñer a súa exclusión á autoridade convocante.
7. Superación do proceso selectivo.
7.1. Unha vez finalizadas e rematadas as probas da audición, o presidente do tribunal elevará ante o xerente do IGAEM a relación de aspirantes ou candidatos seleccionados.
7.2. Os candidatos seleccionados achegarán, dentro do prazo de quince (15) días naturais, contados a partir da publicación nos lugares indicados na base 4.1., a documentación acreditativa do cumprimento dos requisitos exixidos nos puntos 2.3., 2.4. e 2.5. da convocatoria.
7.3. Os elixidos na audición serán propostos á Xerencia do IGAEM de cara á formalización dun contrato de traballo regulado polo Real decreto 1435/1985, do 1 de agosto, polo que se regula a relación laboral especial dos artistas en espectáculos públicos, debendo participar no programa de ensaios e actuacións do CCG, de conformidade coa súa programación.
7.4. A formalización dos contratos realizarase conforme xurdan as necesidades de cara á vixente tempada 2007 e, en todo caso, antes do 1 de decembro de 2007. Así mesmo, a súa formalización quedará condicionada á existencia de crédito adecuado e suficiente nos orzamentos do organismo durante o vixente exercicio 2007, así como no seguinte exercicio orzamentario.
Non se poderán formalizar maior número de contratos que o de prazas convocadas.
7.5. Os aspirantes contratados terán que superar un período de proba de quince días durante o cal a unidade de persoal correspondente avaliará o correcto desempeño do posto de traballo.
7.6. No caso de que algún dos candidatos propostos e seleccionados non presentase a documentación correspondente no prazo establecido, non cumpra cos requisitos exixidos, renuncie, ou a certificación emitida pola unidade de persoal respecto ao correcto desempeño do posto de traballo durante o período de proba sexa desfavorable, o posto adxudicaráselle ao seguinte candidato da relación definitiva a que se refire a base 7.1.
7.7. Se, unha vez formalizado o contrato, algún dos traballadores causase baixa, poderase substituír polo seguinte candidato da lista definitiva, e nos termos que establece a lexislación vixente en materia de autorización de contratos laborais con relación de natureza ou carácter especial.
8. Lexislación aplicable, impugnación e recursos.
8.1. A este proceso selectivo seranlle de aplicación a Lei 30/1992, do 26 de novembro, de réxime xurídico das administracións públicas e do procedemento administrativo común; a Lei 30/1984, do 2 de agosto, e o resto da lexislación vixente na materia, sen prexuízo do disposto nesta convocatoria.
8.2. Esta resolución non é definitiva na vía administrativa, e contra ela cabe interpor recurso de alzada ante a Consellería de Cultura e Deporte da Xunta de Galicia no prazo dun meses, contado desde o día seguinte ao da data da súa publicación no Diario Oficial de Galicia, de acordo co disposto nos artigo 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa redacción dada pola Lei 4/1999, do 13 de xaneiro.
Así mesmo, a Administración poderá, de ser o caso, proceder á revisión das resolucións do tribunal, conforme o previsto na citada Lei 30/1992, do 26 de novembro.
Santiago de Compostela, 4 de maio de 2007.
Miguel A. Martín Fernández
Xerente do Instituto Galego das Artes
Escénicas e Musicais
ANEXO I
Descrición do proceso selectivo
O proceso selectivo será polo sistema de audición pública de todos os aspirantes admitidos ao proceso. A dita audición constará dun taller de cinco días de duración realizado polo director e coreógrafo Roberto Oliván, que será o vindeiro coreógrafo convidado polo CCG. No transcurso do taller, que se desenvolverá entre os días 20 e 24 de agosto, ambos os dous incluídos, das 10.00 ás 13.30 horas e das 15.30 ás 20.00 horas, irase realizando a selección dos bailaríns e bailarinas. Ao remate de cada día publicaranse dúas listas cos bailaríns e as bailarinas que pasan á seguinte fase e continúan no proceso selectivo.
O aspirante deberá acreditar a súa identidade ante o secretario do comité de audición con carácter previo ao comezo da súa audición.